DA Den Europæiske Unions Tidende CE 78/169

(2004/C 78 E/0173)

SKRIFTLIG FORESPØRGSEL E-2802/03

af Pedro Marset Campos (GUE/NGL) til Kommissionen

(19. september 2003)

Om: Særlige motorvejsafgifter for lastbiler i Frankrig og Tyskland

De franske og tyske myndigheders bebudede indførelse af en særlig afgift for lastbiler, som benytter de to landes motorvejsnet, har skabt berettiget foruroligelse i den spanske region Murcia, navnlig i landbrugssektoren, fordi dette skridt kan få negative konsekvenser for transporten af frugt og grønt fra Murcia til forskellige lande i EU.

1. Har Kommissionen kendskab til denne situation?

2. Mener den ikke, at sådanne afgifter er diskriminerende og skadelige, og at man derfor bør kræve, at de ikke indføres?

3. Kan disse skridt fra de tyske og franske myndigheders side efter dens opfattelse krænke princippet om fri bevægelighed for varer inden for EU?

4. Er den enig i, at disse foranstaltninger, hvis de gennemføres, vil gå værst ud over mere afsides beliggende europæiske regioner såsom Murcia, der stadig er mål 1-område? Er der derfor ikke tale om åbenlys diskrimination af nogle regioner i forhold til andre?

5. Mener den ikke, at sådanne foranstaltninger på et tidspunkt som dette, hvor der er økonomisk krise i eurozonen, vil gøre det vanskeligere at reaktivere økonomien inden for en så vigtig sektor som vejgodstransporten?

Svar afgivet på Kommissionens vegne af Loyola de Palacio

(31. oktober 2003)

Medlemsstaterne kan opretholde eller indføre vej- og brugsafgifter for lastbiler på 12 tons og derover, forudsat at disse afgifter er i overensstemmelse med bestemmelserne i Europa-Parlamentets og Rådets direktiv 1999/62/EF (1) af 17. juni 1999 om afgifter på tunge godskøretøjer for benyttelse af visse infrastrukturer.

Medlemsstaterne handler i overensstemmelse med fællesskabsretten, hvis de opfylder direktivets krav, navnlig for så vidt angår ikke-forskelsbehandling, uhindret trafik og rimelige afgiftsniveauer, som står i rimeligt forhold til omkostningerne i forbindelse med anlæggelse, drift og udvikling af det pågældende infrastrukturnet.

For Tysklands vedkommende er Kommissionen fortsat i gang med at undersøge det planlagte afgiftssystem. Kommissionen skal vurdere, om den anmeldte foranstaltning i form af en afstandsbaseret motorvejs-brugerafgift for tunge lastkøretøjer, ledsaget af en refusionsordning i forbindelse med indkøb af brændstof i Tyskland, er forenelig med fællesmarkedet og i overensstemmelse med fællesskabslovgivningen. Som følge af den tvivl, der er kommet til udtryk i forbindelse med den anmeldte foranstaltning, besluttede Kommissionen den 23. juli 2003 at indlede en formel undersøgelsesprocedure efter EF-traktatens artikel 88, stk. 2, for at give Tyskland og andre interesserede parter i sagen lejlighed til at fremsætte deres bemærkninger. Den 27. august 2003 offentliggjordes i Den Europæiske Unions Tidende (2) en kortfattet version af denne beslutning, der opsummerede sagsforløbet og den juridiske argumentation. Kommissionens sigte hermed er at sikre, at princippet om fri bevægelighed for varer ikke krænkes, og at ordningen fuldt ud respekterer princippet om ikke-forskelsbehandling.

I Frankrig er der ingen planer om ændringer på indeværende tidspunkt, men Kommissionen vil følge sagen for at sikre sig, at de samme principper overholdes, hvis en sådan udvikling skulle finde sted.

(1) EFT L 187 af 20.7.1999.

(2) EUT C 202 af 27.8.2003.